Kay Nielsen
Kay Nielsen, 1886-1957, dansk tegner og maler. Efter uddannelse i bl.a. Paris 1904-10 boede Kay Nielsen i London til 1917 og udviklede her sin jugend- og art déco-prægede stil i illustrationer til en række eventyr, der især blev værdsat i udlandet.
I Danmark arbejdede Kay Nielsen som scenograf ved Det Kongelige Teater (fx Stormen, 1926 i iscenesættelse af Johannes Poulsen) og illustrerede bl.a. Tusind og én nat (1917-20, udgivet 1977) og eventyr af H.C. Andersen (1924).
Fra 1936 boede Kay Nielsen i USA, hvor han tegnede for Walt Disney, bl.a. til filmen Fantasia (1940), og udførte flere vægmalerier.